Správa zo zahraničnej pracovnej cesty 

1. Účastník zahraničnej pracovnej cesty:	
Meno, priezvisko, titul: PhDr. Romana Kanovská
Pozícia: riaditeľka
Organizácia: Národný ústav certifikovaných meraní vzdelávania, Žehrianska 9, Bratislava 
Znalosť jazykov: (anglický, francúzsky)

2. Zahraničná pracovná cesta (ZPC):
Štát, mesto: Estónsko, Tallinn
Vykonaná v dňoch: 15.—19. apríla 2012
Názov prijímajúcej organizácie: OECD

Účel cesty: OECD PISA - 33. zasadnutie PISA Governing Board (PGB)
Spôsob financovania: z rozpočtu NÚCEM 

3. Rámcový program pobytu:

15.04.2012 – prílet do Tallinnu; 16.-18.04. – pracovné stretnutia, rokovania; 19.04. – odlet do Bratislavy

4. Stručný priebeh rokovaní:

Téma 1: Úvod – otvorenie zasadnutia
33. pracovné zasadnutie PGB sa konalo v Tallinne, hostiteľskou inštitúciou bolo Ministerstvo školstva a výskumu v Estónsku. 

Úvodné slovo, príhovor a privítanie účastníkov zasadnutia mal minister školstva a výskumu Estónsko Dr Jaak Aaviksoo. Medzi iným upozornil, že riešenie ekonomickej krízy vidí v zvýšení investícii do vzdelávania a postupného a dynamického rozvoja zručností žiakov, ako aj v prepojení vzdelávania s trhom práce. Zdôraznil, že štúdia PISA mala a stále má veľký transformačný vplyv na vzdelávaciu politiku v Estónsku a v napredovaní estónskeho vzdelávacieho systému. Podporil významný politický vplyv OECD PISA na rozvoj a zlepšovanie vzdelávacích politík členských krajín.

Téma 2: Zhodnotenie a sumarizácia záverov 32. stretnutia OECD PISA
Pán Schleicher informoval o pokroku činnosti OECD vo vzťahu k PISA a špeciálne k vývoju OECD Skills Strategy, výsledkom a prvým zisteniam pilotu štúdie PIAAC (zapojených 26 krajín v 35 jazykoch).

Téma 3: Zhodnotenie pokroku vo vývoji a implementácii PISA 
P. Schleicher informoval o pokroku vo vývoji a implementácii PISA a vysvetlil, ako boli implementované rozhodnutia, ktoré urobilo PGB na poslednom zasadnutí. PGB uvítalo zrealizované kroky. Zaujímavé boli informácie o pilotovaní PISA-základného testu pre školy. Pilotné testovania sa realizuje na 115 – 120 školách v USA a Veľkej Británii, zapojených je približne 10 000 – 12 000 študentov, správy budú sprístupnené školám v septembri 2012. Na ďalšom stretnutí v októbri 2012 bude PGB informované o výsledkoch pilotáže,  pokračovaní a možnostiach využitia tohto nástroja.

Téma 4: PISA analýzy a správy – progres vo vývoji PISA prvotnej správy (Initial Report)
Pán Schleicher predstavil draft prvotnej správy PISA 2012. Informoval o tom, že v prvom cykle budú zverejnené správy v 4 oddieloch:  1. Úspešnosť študentov v matematickej, čitateľskej a prírodovednej gramotnosti (spracované budú aj výsledky vo voliteľnej časti testovania na počítačoch), 2. Rovnosť vzdelávacích príležitostí a výsledkov, 3. Zaangažovanosť, postoje a motivácia, 4. Charakteristika školských a vzdelávacích systémov. Vo všetkých publikáciách budú zachytené trendy v jednotlivých krajinách. PISA Initial Report bude publikovaný 3. decembra 2013.
V roku 2014 sú plánované ďalšie dva oddiely na zverejnenie, a to: 5. Finančná gramotnosť a 6. Riešenie problémov. 
Po predstavení štruktúry jednotlivých oddielov PGB požiadalo sekretariát o hlbšie preskúmanie vzájomných vzťahov medzi výkonmi žiakov v Riešení problémov a kľúčových gramotností (čitateľskej, matematickej a prírodovednej). 

Téma 5: Tematické analýzy a správy
Pán Zoido informoval o progrese vo vývoji PISA tematických správ. PGB v správach požiadalo reflektovať vo väčšej miere demografický a sociálny kontext pri analýzach kariérnych očakávaní (plánovaní) študentov. Ďalej požiadalo preskúmať hlbšie vývoj taxonómií, aby mohli byť opísané také vlastnosti položiek, ktoré pomôžu lepšie vysvetliť odlišnosti vo výkonoch študentov. 

Téma 6: PISA 2012 implementácia
Pán Berezner z konzorcia PISA 2012  prezentoval progres v implementácii výsledkov štúdie PISA 2012 a informoval o výstupoch stretnutia Technickej poradnej skupiny (TAG).  PGB požiadalo sekretariát, aby opätovne prehodnotilo a zabezpečilo, aby sa miera monitoringu kvality testovania vrátila na úroveň 10 % návštev škôl ( v PISA 2012 bola táto miera znížená).
 
Téma 7: PISA  výskum a vývoj
P. Davidson a p. Schleicher podali správu o pokroku vo vývoji prác a výstupov v PISA Strategickej rozvojovej skupine (SDG). PGB prijalo návrhy SDG týkajúce sa najmä skvalitnenia a vyššej validity otázok a dotazníkov, ktoré sú zadávané elektronicky. Ďalej súhlasilo s návrhom, aby sa zjednotilo meranie a konštrukcia štúdií PISA a TALIS a aby najmä dotazníkový prieskum učiteľov bol koordinovaný. Sú krajiny, ktoré  sú zapojené do oboch štúdií a sú aj také, ktoré realizujú len jednu štúdiu, treba vziať túto skutočnosť do úvahy. 

Téma 8: Zvyšovanie potenciálu na poskytovanie spätnej väzby PISA zapojeným školám
Odznelo viacero prezentácií o poskytovaní spätnej väzby zapojeným školám do testovania PISA v jednotlivých krajinách na národnej úrovni. Informácie poskytli zástupcovia z Hong-Kongu, Nového Zélandu, Singapúru a Spojených štátov amerických. PGB po ocenení príspevkov zdôraznilo, že v súčasnosti nie sú žiadne medzinárodné reštrikcie voči krajinám poskytujúcim spätnú väzbu školám v súvislosti s výsledkami PISA. Požiadalo sekretariát, aby pripravil odporúčanie, usmernenie, ako optimálne poskytovať školám spätnú väzbu platným spôsobom bez toho, aby bola narušená integrita zámerov PISA a jej administrovania. 

Téma 9: Výstupy z výzvy na tender PISA 2015
Pán Davidson informoval o záveroch tendra na PISA 2015. Základné moduly elektronickej štúdie PISA 2015 už nebude realizovať spoločnosť ACER, ale spoločnosti ETS (Core 3, 7), Westat (Core 4, 5)

Téma 10: PISA 2015 – dizajn výskumu
P. Kirsch z ETS predstavil dizajn výskumu PISA 2015 vrátane návrhov na zlepšenie merania trendov. Pani Bradshaw predstavila závery analýzy vývoja nákladov a výhod pri zavedení počítačového elektronického testovania po roku 2015. PGB upozornilo, že je veľa krajín, ktoré majú technické požiadavky na národnej úrovni, a na tie je potrebné vziať ohľad pri implementácii a realizácii elektronického testovania. Bude nutné pripraviť „plán B“ pre prípad, že hlavné meranie nebude mať v niektorých krajinách uspokojivý priebeh. PGB sa prikláňa k odporúčaniu Konzorcia a považuje Multi-stage adaptívny dizajn testovania za vhodný a primeraný. PGB sa zhodlo, že elektronické testovanie je výzvou na úrovni jeho implementácie, zároveň môže týmto PISA riadiť možnosti zlepšovania národných hodnotení a výskumov. 

Téma 11: PISA 2015 voliteľné dotazníky
P. Klieme ako kontraktor z Core 6 predstavil základné informácie o medzinárodne voliteľných dotazníkoch PISA 2015, a to sú učiteľský dotazník, dotazník pre koordinátorov prírodných vied, školskej diverzity, rodičovský, IKT zručností a vzdelávacej kariéry. Slovensko sa zapojí do prieskumu prostredníctvom učiteľkého dotazníka (problém zostáva otázka motivácie učiteľov), dotazníka o zručnostiach a ovládaní IKT (zachováme trend, tento dotazník spracúvame aj v roku 2012) a záujem máme aj o dotazník sledujúci profesionálnu orientáciu žiakov (vzdelávacia kariéra – opäť budeme sledovať trendy, dotazník sme zadali aj v roku 2012). 

Téma 12: Návrh na voľbu hodnotenia finančnej gramotnosti v PISA 2015  
P. Messy z OECD Odboru pre finančné záležitosti, predstavila návrh pre voliteľný výskum finančnej gramotnosti v PISA 2015. PGB ocenilo tento výskumný nástroj, poukázalo na potrebu jeho pripomienkovania a zverejnenia rámca tak, aby bola možnosť jeho komentovania. Je však otázne, či testovanie finančnej gramotnosti je nutné uskutočňovať v trojročných cykloch. Slovensko sa plánuje zapojiť do sledovania finančnej gramotnosti v PISA 2015 aj kvôli sledovaniu trendov (v PISA 2012 sme sa zapojili prvýkrát).

Téma 13: Návrh na voľbu hodnotenia environmentálnej gramotnosti v PISA 2015
P. De Jong z PISA 2015 kontraktor pre Core 1 predstavil návrh pre voliteľné hodnotenie environmentálnej gramotnosti v PISA 2015. PGB vyjadrilo požiadavku mať možnosť pripomienkovania a komentovania testovacieho rámca pred hlavným testovaním. Požiadalo o spresnenie odlišností a synergií medzi testovaním prírodovednej a environmentálnej gramotnosti, keďže z prezentácie to nebolo dostatočne zrejmé.

Téma 14: Draft PISA 2015 hodnotiaci rámec pre prírodovednú gramotnosť 
P. Osborne, šéf PISA 2015 vedeckej expertnej skupiny, predstavil draft rámca pre hodnotenie prírodovednej gramotnosti. PGB uvítalo upresnenie rámca v porovnaní s predchádzajúcim stretnutím, požiadalo však o ďalšie vyjasnenie chápania procedurálneho a epistemického poznania, rovnako aj o použitie zrozumiteľnejšej terminológie. Rámec by mal byť doplnený ukážkami testovacích položiek.

Téma 15: Draft PISA 2015 hodnotiaci rámec pre kolaboratívne riešenie problémov
P. Rosen z PISA 2015 skupiny pre kolaboratívne riešenie problémov predstavil draft rámca pre hodnotenie kolaboratívneho riešenia problémov v PISA 2015. Tento rámec bol ilustrovaný ukážkami 

elektronických interaktívnych úloh, ktoré bude riešiť žiak na počítači a zároveň bude mať možnosť spolupracovať so spolužiakmi (agent) prostredníctvom chatu. K prezentovanému návrhu sa uskutočnila bohatá diskusia. PGB vyjadrilo veľkú podporu a záujem o tento inovatívny a ambiciózny rámec.  Avšak  bude potrebné vyjasniť si, či a do akej miery sa jedná o kolaboráciu (spoluprácu) žiakov a do akej miery ide o interakciu medzi žiakom a počítačom. Mohlo by sa stať, že test nebude validný kvôli tomu, že boli hodnotené interaktívne zručnosti žiakov. Preto PGB požiadalo o konzultáciu tohto problému týkajúceho sa hodnotenia interaktívnych zručností žiakov s prof. Griffinom. 

Téma 16: Zhrnutie a ďalšie otázky

P. Schleicher predstavil závery rokovania, poďakoval Estónskemu Ministerstvu školstva za vynikajúcu organizáciu a pohostinnosť. Nasledujúce pracovné stretnutie PGB sa uskutoční 29. – 31. októbra v Madride, v Španielsku. 

5. Osobitne vyhotovený očakávaný prínos ZPC:
Pravidelnou účasťou NÚCEM na zasadnutiach PGB má Slovensko priamy prístup k informáciám a procesom, ktorými je riadený výskum štúdie OECD PISA na medzinárodnej úrovni. Dôležité sú aj priame kontakty so zástupcami účastníckych krajín v PISA ako aj výmena skúseností. Informácie z rokovaní PGB sú následne priamo sprostredkované organizačnému a realizačnému tímu riešiteľov štúdie PISA 2012 a 2015 na národnej úrovni (NPM koordinátori).  

6. Spôsob zverejnenia výsledkov ZPC, prenos získaných informácií
Výsledky ZPC budú referované tímu NPM koordinátorov na internom pracovnom stretnutí.

Svojím podpisom súhlasím so zverejnením správy na internete.

Správu vypracoval: PhDr. Romana Kanovská

Správu schválil: Mgr. Zdenko Krajčír, generálny riaditeľ Sekcie regionálneho školstva, MŠVVaŠ SR

Dátum: 04. mája 2012